Σεισμική δόνηση 6,4 βαθμών με επίκεντρο περιοχή 10 χιλιόμετρα ανατολικά του Δυρραχίου και 35 χιλιόμετρα δυτικά των Τιράνων της Αλβανίας κατέγραψε το αμερικανικό γεωδυναμικό ινστιτούτο (USGS) τα ξημερώματα της Τρίτης.

ADVERTISING

Μέχρι στιγμής σύμφωνα με τις επίσημες ανακοινώσεις, έχουν χάσει τη ζωή τους εννέα άνθρωποι. Μεταξύ αυτών ένας άνδρας, περίπου 50 ετών, που πήδηξε από κτίριο μέσα στον πανικό του.

Ισχυρός σεισμός άνω των 6 Ρίχτερ στην Αλβανία EPA

Σεισμός στην Αλβανία: 6,4 Ρίχτερ με δεκάδες τραυματίες AP

Ο σεισμός, σημειώθηκε στις 03:54 (04:54 ώρα Ελλάδος) και έγινε αισθητός στο μεγαλύτερο μέρος της χώρας, ενώ έγινε αισθητός σε μεγάλο μέρος των Βαλκανίων, ως το Σαράγεβο της Βοσνίας (σε απόσταση 400 χλμ.) και το Νόβι Σαντ της Σερβίας (700 χλμ.).

Η ισχυρή σεισμική δόνηση προκάλεσε μεγάλες υλικές ζημιές σε κτίρια σε Τίρανα, Δυρράχιο, Φίερι και Λέζια, με πολλά τμήματα στις περιοχές αυτές έχουν βυθιστεί στο σκοτάδι.

Τα σωστικά συνεργεία ερευνούν στα συντρίμμια ξενοδοχείου μετά τον σεισμό των 6,4 Ρίχτερ AP

Τα σωστικά συνεργεία ερευνούν στα συντρίμμια ξενοδοχείου μετά τον σεισμό των 6,4 Ρίχτερ AP

Ισχυρός σεισμός 6,4 Ρίχτερ στην Αλβανία AP

Βίντεο που δημοσιεύτηκαν στα μέσα κοινωνικής δικτύωσης δείχνουν ένα κτίριο, που έχει καταρρεύσει στο Δυρράχιο, 40 χιλιόμετρα δυτικά της πρωτεύουσας, στις αλβανικές ακτές στην Αδριατική.

Κάτοικοι βγήκαν τρομοκρατημένοι στους δρόμους, ορισμένοι με μικρά παιδιά στα χέρια, όπως μεταδίδει το πρακτορείο ειδήσεων Reuters.

Ο σεισμός των 6,4 Ρίχτερ προκάλεσε μεγάλες υλικές ζημιές σε Τίρανα, Δυρράχιο, Φίερι και Λέζια AP

Τον κύριο σεισμό ακολούθησαν αρκετοί μετασεισμοί, ο ισχυρότερος από τους οποίους εκτιμήθηκε από το EMSC ότι ήταν 5,3 βαθμών.

Την ίδια περιοχή έπληξε σεισμική δόνηση 5,6 βαθμών την 21η Σεπτεμβρίου, που είχε προκαλέσει ζημιές σε περίπου 500 κατοικίες και κατέστρεψε ολοσχερώς κάποιες από αυτές. Το υπουργείο Άμυνας της χώρας εκτίμησε τότε πως επρόκειτο για τον ισχυρότερο σεισμό της τελευταίας "εικοσαετίας ως τριακονταετίας" στη χώρα.

Επικοινωνία Μητσοτάκη - Ράμα

Ο Πρωθυπουργός Κυριάκος Μητσοτάκης επικοινώνησε τηλεφωνικά με τον Πρωθυπουργό της Αλβανίας Έντι Ράμα, με αφορμή τον σεισμό που έπληξε τη γειτονική χώρα και του εξέφρασε τη συμπαράστασή του. Παράλληλα έδωσε εντολή να αναχωρήσει άμεσα για την Αλβανία κλιμάκιο της ΕΜΑΚ προκειμένου να βοηθήσει στις έρευνες διάσωσης. Ο κ. Μητσοτάκης δήλωσε επίσης στο κ. Ράμα, πως η Ελλάδα είναι διατεθειμένη να συμβάλλει με όποιο άλλο τρόπο χρειαστεί.

Στην Αλβανία μεταβαίνει ο Δένδιας

Στα Τίρανα θα μεταβεί εκτάκτως ο υπουργός Εξωτερικών Νίκος Δένδιας, μετά την ολοκλήρωση της επίσκεψής του στα Σκόπια σήμερα, όπως ενημέρωσε μέσα από τον προσωπικό του λογαριασμό στο twitter.

«Με εντολή του πρωθυπουργού, η Ελλάδα θα παράσχει άμεσα έμπρακτη βοήθεια στην Αλβανία για την αντιμετώπιση των συνεπειών του σεισμού που έπληξε τη χώρα», σημειώνει ο κ. Δένδιας. «Επικοινώνησα ήδη με τον υπουργό Προστασίας του Πολίτη Μιχάλη Χρυσοχοΐδη, ενώ για τον ίδιο λόγο θα μεταβώ εκτάκτως στα Τίρανα, σε συνέχεια της επίσκεψής μου στα Σκόπια».

Νωρίτερα σήμερα, ο υπουργός Εξωτερικών είχε εκφράσει «τη συμπαράσταση της Ελλάδας στο λαό και την κυβέρνηση της Αλβανίας, για τις συνέπειες του σεισμού που έπληξε τη γειτονική μας χώρα».

Λέκκας: Δεν υπάρχει λόγος ανησυχίας για την Ελλάδα

Στην Αλβανία μεταβαίνει το απόγευμα ο πρόεδρος του ΟΑΣΠ, καθηγητής Ευθύμιος Λέκκας, μαζι με τους καθηγητές Σπύρο Μαυρούλη και Παναγιώτη Καρύδη.

Σε δηλώσεις του στο ΑΠΕ και την εκπομπή "Καλημέρα Ελλάδα", ο κ. Λέκκας τόνισε ότι δεν υπάρχει κανένας κίνδυνος για τον ελλαδικό χώρο από τον σεισμό στη γειτονική χώρα, ενώ απέδωσε τις εκτεταμένες καταστροφές από τον σεισμό 6,4 βαθμών στην παλαιότητα των οικημάτων της περιοχής, αλλά και την ώρα της εκδήλωσης του.

Για τον σεισμό στην Αλβανία μίλησε στην εκπομπή και ο Γενικός Γραμματέας Πολιτικής Προστασίας, Ν. Χαραδαλιάς.